Det er en forskjell på å ha regnskapsplikt og bokføringsplikt i en bedrift. Noen bedrifter er kun bokføringspliktige, mens andre er bokføringspliktige og regnskapspliktige.  Så å si alle bedrifter har bokføringsplikt. De eneste som er unntatt regelen er enkeltpersonforetak som tjener mindre enn 50 000 kroner i året.  En bedrift som kun er bokføringspliktig trenger ikke sette opp et årsregnskap som skal sendes inn til Regnskapsregisteret hvert år. Du må likevel føre regnskap etter bokføringsreglene, og bruke dette som grunnlag for skattemeldingen og næringsspesifikasjon du sender til Skatteetaten. Det er også viktig å føre regnskap med tanke på bokettersyn, regnskapsfrister og for å ha kontrollen over bedriftens økonomi.  Det er organisasjonsform og størrelse på firmaet ditt som avgjør om du er regnskapspliktig eller ikke. Alle aksjeselskap er regnskapspliktige, små enkeltpersonforetak har derimot normalt ikke regnskapsplikt.  Unntaket er hvis enkeltpersonforetaket har - eiendeler verdt mer enn 20 millioner kroner, eller - ansatte som utgjør mer enn 20 årsverk Har bedriften din regnskapsplikt må du utarbeide et årsregnskap som viser resultat, balanse og noter. Større virksomheter må også utarbeide en årsberetning.  Årsregnskap skal sendes inn til Regnskapsregisteret via Altinn og er offentlig tilgjengelig for de som ønsker å se det. Innsendingen av årsregnskap gjøres i tillegg til å sende inn skattemelding og næringsspesifikasjon til Skatteetaten.  Sjekk om bedriften din har regnskapsplikt eller bokføringsplikt.